明月堂聞松風
作者：張侃
朝代：宋

paragraphs: 此去中秋纔七日，明月堂前秋可即。
山深水遠斷人蹤，僧云居此探消息。
老松夭矯雙鳳翔，翠色依月新凝光。
神仙所居無乃是，我來訪古摩蘚蒼。
夜長月正當窗白，風入松梢聲劃劃。
娥江元自通濤江，脫似江潮撼僧牀。
君不見東坡先生豪一世，寄語重門休便閉。
胸中吐出黄初詩，詩勢如潮夐無比。
又不見后山居士真仙人，每遇奇觀精神生。
悠悠江水流不盡，晚日浮沈潮勢平。
披衣起坐寂無語，松影參差復如故。
風聲四散不暫停，遥見江流趁東去。